A. Záborská, poslankyňa: (2002-07-12):
J. Migaš, predseda NR SR: Ďakujem pekne. Vyhlasujem rozpravu za skončenú. Chce sa k rozprave vyjadriť minister? Áno? Nech sa páči. R. Kováč, minister zdravotníctva SR: Ak dovolíte, iba poznámku k tomu pozmeňujúcemu návrhu. Myslím si, že je správny, pretože upresňuje tento materiál. Len by som chcel povedať, že vláda ho už realizovala tým, že prijala uznesenie, že vyraďuje tieto dve nemocnice z návrhu zariadení, ktoré budú transformované. Ale je správne, aby tento materiál bol opravený v tomto zmysle, ako ho navrhuje pani poslankyňa. Takže prijímam túto pripomienku. J. Migaš, predseda NR SR: Ďakujem, pán minister. Prerušujem rokovanie o tomto bode programu. Budeme hlasovať neskôr. Nasleduje správa o spôsobe oddlženia zdravotníckych zariadení, ktoré podľa zákona č. 416/2001 Z. z. (kompetenčný zákon) budú od 1. januára 2003 prevedené na obce a vyššie územné celky . Správu ste dostali ako tlač 1627 a dodatok k nej. Spoločnú správu výborov máte ako tlač 1627a, ktorej súčasťou je návrh uznesenia Národnej rady. Dávam slovo ministrovi zdravotníctva Romanovi Kováčovi a prosím ho, aby správu uviedol. Nech sa páči. R. Kováč, minister zdravotníctva SR: Vážený pán predseda, vážené panie poslankyne, vážení páni poslanci, materiál predkladáme na rokovanie pléna Národnej rady Slovenskej republiky na základe uznesenia Národnej rady č. 2229 z 30. mája 2002. V súvislosti s prechodom niektorých pôsobností z orgánov štátnej správy na obce a vyššie územné celky v zmysle zákona č. 416/2001 Z. z. prechádza od 1. 1. 2003 pôsobnosť Ministerstva zdravotníctva Slovenskej republiky voči niektorým štátnym zdravotníckym zariadeniam na obce a vyššie územné celky. Predložená správa sumarizuje ekonomické výsledky a dlhy 28 zdravotníckych zariadení, ktoré by od 1. januára 2003 mali prejsť pod vyšší územný celok, a 16 zariadení, ktoré by mali spadať pod kompetencie obcí. Správa sa ďalej zaoberá metodikou riešenia starých dlhov týchto zariadení. Treba podotknúť, že správa je datovaná k 31. máju a nemáme ďalšie čerstvé výsledky vzhľadom na účtovné uzávierky, ktoré prebiehajú každý mesiac, to znamená, správa sa môže týkať len oddlženia za sumy, ktoré sú v tejto chvíli známe. Výbor Národnej rady Slovenskej republiky pre zdravotníctvo prerokoval túto správu dňa 25. 6. 2002 a na základe záverov z rokovania výboru bola správa doplnená. Dodatok k správe rovnako obsahuje závery z rokovania s ministrom financií a s ministrom zdravotníctva zo dňa 24. 6. 2002, kde bolo dohodnuté, že prostriedky z rozpočtu Fondu národného majetku nebudú použité na úhrady dlhov voči verejným inštitúciám, teda Sociálnej poisťovne, zdravotných poisťovní a Národného úradu práce a daňových úradov. Tieto dlhy, ktoré k 1. 3. 2002 vo vymenovaných inštitúciách predstavujú približne 1 mld. Sk bez penále, budú na základe rokovania s týmito inštitúciami zreštrukturalizované. Na základe údajov, ktoré poskytli zdravotnícke zariadenia, ktoré od 1. 1. 2003 prejdú na obce alebo vyššie územné celky, je potreba finančných zdrojov na úhradu záväzkov po lehote splatnosti bez záväzkov voči verejným inštitúciám a bez penále približne 2 770 mil. Sk. Výška zdrojov určených na priame oddlženie zdravotníctva, ktorá bola schválená v rozpočte Fondu národného majetku na rok 2002, je 3 685 mil. Sk. Z tejto sumy by teda mohli byť oddlžené všetky zdravotnícke zariadenia, ktoré v rámci presunu kompetencií budú prevedené na obce a vyššie územné celky. Zostávajúca suma z tejto sumy a ďalšie zdroje, ktoré prídu na oddlženie z prostriedkov uvoľnených na oddlženie Železníc Slovenskej republiky a ešte z ďalších prostriedkov, ako o nich bude hovorené v ďalšej správe, by mali byť použité na oddlženie ostatných zdravotníckych zariadení a zdravotných poisťovní. V rámci tohto oddlženia by boli spomínaným zdravotníckym zariadeniam zo sumy 3 685 mil. Sk poskytnuté, pardon, v rámci tohto oddlženia zdravotnícke zariadenia, pretože máme známu štruktúru dlhov, ktorá v týchto zdravotníckych zariadeniach je, približne 1 mld. bude použitá na oddlženie dlhov za lieky a špeciálny zdravotný materiál a ostatná suma bude použitá na oddlženie voči dodávateľom energií, vody a ostatných služieb, ktoré zdravotnícke zariadenia majú, voči ktorým majú dlhy. Ďakujem pekne. J. Migaš, predseda NR SR: Ďakujem pekne, pán minister, nech sa páči, zaujmite svoje miesto. Teraz poprosím povereného člena výboru pre zdravotníctvo poslanca Petra Finďa, aby informoval o výsledku prerokovania vo výboroch. Nech sa páči, pán poslanec. P. Finďo, poslanec: Ďakujem, pán predseda. Vážený pán minister, vážené dámy, vážení páni, predseda Národnej rady Slovenskej republiky rozhodnutím č. 1818 zo 17. júna 2002 pridelil správu o spôsobe oddlženia zdravotníckych zariadení, ktoré podľa zákona č. 416/2001 Z. z. kompetenčného zákona budú od 1. januára 2003 prevedené na obce a vyššie územné celky (tlač 1627), na prerokovanie Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre zdravotníctvo. Citovaným rozhodnutím k uvedenej správe ako gestorský výbor určil Výbor Národnej rady Slovenskej republiky pre zdravotníctvo. Výbor Národnej rady Slovenskej republiky pre financie, rozpočet a menu a Výbor Národnej rady Slovenskej republiky pre zdravotníctvo v zmysle § 56 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov sa zišli na spoločnom rokovaní k predloženému materiálu. Po rozprave výbory pristúpili k hlasovaniu. Výbor Národnej rady Slovenskej republiky pre financie, rozpočet a menu nehlasoval a neprijal uznesenie, lebo v zmysle § 52 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky nebola prítomná nadpolovičná väčšina všetkých členov výboru. Výbor Národnej rady Slovenskej republiky pre zdravotníctvo vzal materiál na vedomie a odporučil Národnej rade Slovenskej republiky vo svojom uznesení č. 287 z 25. júna 2002 správu o spôsobe oddlženia zdravotníckych zariadení, ktoré podľa zákona č. 416/2001 Z. z. budú od 1. januára 2003 prevedené na obce a vyššie územné celky (tlač 1627), vziať na vedomie. Gestorský výbor schválil spoločnú správu výborov svojím uznesením č. 290 z 25. júna 2002, v ktorej určil za spoločného spravodajcu výborov Petra Finďa. Vážený pán predseda, prosím, otvorte rozpravu. Hlásim sa do rozpravy. J. Migaš, predseda NR SR: Ďakujem pekne. Áno. Ďakujem pekne, pán poslanec. Nech sa páči, zaujmite miesto určené pre spravodajcov. Písomne sa neprihlásil nikto. Ústne? Pán poslanec Finďo. Uzatváram možnosť sa prihlásiť do rozpravy ústne. Jediný prihlásený, nech sa páči, pán poslanec, máte slovo. P. Finďo, poslanec: Vážený pán predseda, vážený pán minister, vážená pani poslankyňa, vážení páni poslanci, tento materiál, ktorý bol predložený, bol predložený s aktuálnymi číslami, ale dovolil by som si tu takto verejne povedať pár slov na tému oddlžovania zdravotníckych zariadení, ktoré prechádzajú na vyššie územné celky. Pri schvaľovaní rozpočtu alebo dodatku k rozpočtu Fondu národného majetku sme schválili 3,6 mld. Sk na oddlžovanie zdravotníckych zariadení. Táto suma mala slúžiť na oddlžovanie všetkých zdravotníckych zariadení. Ukázalo sa však pri diskusii s podpredsedom vlády pánom Miklošom a so štátnym tajomníkom ministerstva financií pánom Podstránskym, že ten problém je z ich strany trocha inak interpretovaný a finančné zdroje, ktoré sú určené na oddlžovanie zdravotníctva, sa oni pokúšajú priradiť iba k tým zdravotníckym zariadeniam, ktoré budú prevedené na vyššie územné celky a obce. Nechcem povedať, že s tým nesúhlasím, ale je to tak v skutočnosti. Odvolávajú sa na tie skutočnosti, že bol prijatý nejaký štátny rozpočet, za ktorý sme my hlasovali, že bol prijatý rozpočet Fondu národného majetku, ktorý takisto táto snemovňa odhlasovala, ale výsledok týchto dvoch aktov, teda schvaľovania štátneho rozpočtu a schvaľovania rozpočtu Fondu národného majetku, viedol k tomu, že prakticky tento rezort, ktorý nemá príliš veľa zástancov zrejme ani tu v parlamente, tento rezort bude trpieť aj v ďalšom období tohto roka, aj v budúcich rokoch zrejme vážnymi ekonomickými problémami. Dovolím si len na to upozorniť, že ak minieme podstatnú časť finančných zdrojov, ktoré získame od Fondu národného majetku, iba na oddlžovanie tých zdravotníckych zariadení, ktoré prejdú na vyššie územné celky alebo obce, v takom prípade sa opäť vyvinie absolútna nerovnováha v systéme, kde iba časť zdravotníckych zariadení bude významnejšie oddlžená, ale napríklad zdravotnícke zariadenia, ktoré patria pod priame riadenie ministerstva zdravotníctva a budú tam patriť aj do budúcnosti, tak tieto zdravotnícke zariadenia, ako sú fakultné nemocnice, významné krajské nemocnice, špecializované ústavy, tie by vlastne podľa správnosti podľa tej interpretácie rozdeľovania zdrojov nemali dostať nejakú podstatnejšiu sumu z týchto finančných zdrojov. Preto by som naozaj chcel, bez toho, aby sme prijímali nejaké osobitné uznesenie, apelovať na predstaviteľov tohto štátu, aby ešte počas zvyšku svojho pôsobenia vo vláde skutočne zvážili možnosti, akým spôsobom sa dá zdravotníctvu pomôcť. Pretože viete, všetci sme konzumenti tohto systému a niekedy sa správame samovražedne, že na jednej strane žiadame od tohto systému, aby systém produkoval kvalitnú medicínu, kvalitné zdravotnícke služby, ale na druhej strane nie sme ochotní za tieto služby primerane zaplatiť. Takže nebudem navrhovať žiadne uznesenie, ale pokladal som za svoju osobnú povinnosť, aby som vyjadril svoj názor. Ďakujem. J. Migaš, predseda NR SR: Ďakujem pekne, pán poslanec. Vyhlasujem rozpravu o tomto bode programu za skončenú. Chce sa vyjadriť minister? Nech sa páči, pán minister. R. Kováč, minister zdravotníctva SR: Vážený pán predseda, ja by som spojil moje vyjadrenie k tomuto bodu programu spolu s tým ďalším bodom programu, ktorý hovorí o tom, aké záväzky na seba vláda v rámci oddlženia prijala, aké vláda naplnila, aký je ten rozdiel, pretože tam sa ukáže možno možnosť istého riešenia, ktoré by bolo možné možno prijať. J. Migaš, predseda NR SR: Ďakujem pekne. Prerušujem rokovanie o tomto bode programu. Ďakujem ministrovi, ďakujem spravodajcovi. Panie poslankyne, páni poslanci, na záver schôdze bol zaradený bod návrh skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 34/2002 Z. z. o nadáciách a o zmene Občianskeho zákonníka v znení neskorších predpisov. Návrh zákona ste dostali pred prvým čítaním ako tlač 1402 a informáciu o výsledku rokovania výborov máte ako tlač 1402a. Tento návrh zákona predložila pani poslankyňa Katarína Tóthová. Prosím ju, aby za skupinu poslancov návrh zákona odôvodnila. Pani poslankyňa nie je prítomná. Panie poslankyne, páni poslanci, teraz urobíme polhodinovú prestávku a budeme hlasovať o 11.00 hodine. Prestávka do 11.00 hodiny. Prosím poslancov, aby prišli do rokovacej miestnosti o 11.00 hodine. Budeme hlasovať o bodoch, ktoré sme dnes prerokovali, potom by nasledovalo zasadnutie Medziparlamentnej únie, posledné v tomto volebnom období, a prerušili by sme dnes schôdzu až dozajtra do 10.00 hodiny, kedy by vystúpil v Národnej rade Slovenskej republiky predseda Európskeho parlamentu pán Cox. Ďakujem. Prestávka. (Prerušenie rokovania o 10.30 hodine.) (Pokračovanie rokovania o 11.01 hodine.) J. Migaš, predseda NR SR: Panie poslankyne, páni poslanci, žiadam vás, aby ste prišli do rokovacej miestnosti, budeme pokračovať v 61. schôdzi Národnej rady hlasovaním. (Nedostatočný počet poslancov v rokovacej sále.) Žiadam poslancov a poslankyne, aby prišli do rokovacej miestnosti, budeme hlasovať. (Pauza pre nedostatočný počet poslancov v rokovacej sále.) J. Migaš, predseda NR SR: Panie poslankyne, páni poslanci, nech sa páči, do rokovacej miestnosti. Po skončení hlasovania by sme potom uskutočnili Valné zhromaždenie Medziparlamentnej únie. (Pokračovanie pauzy pre nedostatočný počet poslancov v rokovacej sále.) J. Migaš, predseda NR SR: Žiadam poslancov, aby prišli do rokovacej miestnosti. Panie poslankyne, páni poslanci, prezentujme sa, zistíme počet poslancov. Zatiaľ iba prezentácia. Prezentácia. Zatiaľ sa len prezentujeme, aby sme zistili počet poslancov. Prezentácia. Žiadam poslancov, aby prišli do rokovacej miestnosti, budeme hlasovať. (Opäť pauza pre nedostatočný počet poslancov v rokovacej sále.) J. Migaš, predseda NR SR: Poprosil by som predsedov poslaneckých klubov, aj koalície, aj opozície, na krátku poradu. Päťminútová prestávka a potom by sme pristúpili k hlasovaniu. Budeme pokračovať. Predsedovia klubov, nech sa páči. (Päťminútová prestávka.) J. Migaš, predseda NR SR: Panie poslankyne, páni poslanci, nech sa páči, zaujmite svoje miesta. Budeme hlasovať. Aj poslanci, ktorí boli na porade, aby sa vrátili do rokovacej miestnosti. Žiadam poslancov, aby prišli do rokovacej miestnosti, budeme hlasovať. Panie poslankyne, páni poslanci, prezentujme sa. Prezentácia. Národná rada je schopná sa uznášať. Panie poslankyne, páni poslanci, budeme hlasovať . Prvým bodom hlasovania bude Milénium – Národný program výchovy a vzdelávania v Slovenskej republike na najbližších 15 až 20 rokov (tlač 1296). Pani poslankyňa Dolníkovová, pardon, Dolníková. Radšej som mal povedať Dolník. Nech sa páči, pani poslankyňa, ja sa ospravedlňujem, nech sa páči. E. Dolník, poslankyňa: Vážený pán predseda, vážené kolegyne, kolegovia, keďže z rozpravy nevzišli žiadne pozmeňujúce alebo teda ďalšie návrhy na hlasovanie, odporúčam, aby sme hlasovali o uznesení, ktoré som vám prečítala a ktoré tvorí aj súčasť spoločnej správy a pozostáva z dvoch bodov. Pán predseda, dajte hlasovať. J. Migaš, predseda NR SR: Prezentujme sa a hlasujme. Hlasujme. Hlasujeme. Hlasujeme o uznesení. (Hlasovanie.) Prítomných je 86 poslancov, za 59, proti 1, zdržalo sa 24, nehlasovali 2. Konštatujem, že sme schválili uznesenie Národnej rady Slovenskej republiky k materiálu vlády Milénium – Národný program výchovy a vzdelávania v Slovenskej republike na najbližších 15 až 20 rokov. Ďakujem. Máte procedurálny návrh, pán poslanec Slafkovský? O vašom bode budeme hlasovať. (Reakcia z pléna.) Ďalej budeme hlasovať o návrhu uznesenia k bodu písomné odpovede členov vlády Slovenskej republiky na interpelácie poslancov Národnej rady Slovenskej republiky písomne podané predsedovi Národnej rady Slovenskej republiky do 7. júna 2002 (tlač 1613). Návrh uznesenia znie: „Národná rada Slovenskej republiky berie na vedomie 1. písomné odpovede členov vlády na interpelácie poslancov, 2. vyjadrenie poslanca Lászlóa Kötelesa, že odpoveď predsedu vlády Slovenskej republiky Mikuláša Dzurindu na jeho interpeláciu uvedenú pod č. 7 považuje za neuspokojivú.“ Prezentujme sa a hlasujme o tomto uznesení. Hlasujeme. Hlasujeme o interpeláciách. Uznesenie som predniesol. Hlasujeme o uznesení k interpeláciám. (Hlasovanie.) Prítomných je 85 poslancov, za 52, proti 2, zdržalo sa 28, nehlasovali 3. Konštatujem, že uznesenie sme schválili. Ďalej poslanec Köteles podal v rámci tohto bodu návrhu uznesenia, v ktorom žiada vládu Slovenskej republiky, aby zverejnila všetky poskytnuté štátne dotácie od roku 1994 do roku 2002. Panie poslankyne, páni poslanci, hlasujeme o tomto návrhu pána poslanca Kötelesa. Hlasujeme. (Hlasovanie.) Prítomných je 83 poslancov, za 76, proti nikto, zdržalo sa 6, nehlasoval 1. Konštatujem, že navrhnuté uznesenie sme schválili. Nasleduje hlasovanie o návrhu uznesenia k Súhrnnej správe o realizácii úloh Národného programu boja proti drogám za rok 2001 a aktualizácia na rok 2002 (1583). Pani spravodajkyňa Záborská, nech sa páči, uveďte hlasovanie.